
Referat de aprobare
privind aprobarea trecerii unor terenuri, situate în Bdul. Mihai Viteazul, nr. 2A, 2C, 2D, din domeniul public al Municipiului Drobeta Turnu Severin în domeniul privat al Municipiului Drobeta Turnu Severin


Având în vedere:
- dispozițiile art. 361 alin. 2 și alin. 3 din O.U.G. nr. 57/2019 privind Codul administrativ conform cărora ”Trecerea unui bun din domeniul public al unei unităţi administrativ-teritoriale în domeniul privat al acesteia se face prin hotărâre a consiliului județean, respectiv a Consiliului General al Municipiului București ori a consiliului local al comunei, al orașului sau al municipiului, după caz, dacă prin lege nu se dispune altfel.” și ”În instrumentele de prezentare și motivare ale hotărârilor prevăzute la alin. (1) și (2) se regăsește, în mod obligatoriu, justificarea temeinică a încetării uzului sau interesului public național sau local, după caz.”;

În acest context precizez că terenurile în suprafață de 1071 mp, 665 mp, respectiv 1098 mp situate în Drobeta Turnu Severin, Bdul. Mihai Viteazul, nr. 2A, 2C, 2D, identificate cu NC CAD: 3981, NC 57814, respectiv NC 62870 nu sunt de uz sau interes public din următoarele considerente:
	Terenurile în cauză nu se regăsesc în niciuna din categoriile pentru care legiuitorul a prevăzut apartenența la domeniul public, respectiv uzul sau interesul public, așa cum reiese din următoarele prevederi legale:
· dispozițiile art. 286, alin. 1 din O.U.G. nr. 57/05.07.2019 privind Codul administrativ conform cărora: „Domeniul public este alcătuit din bunurile prevăzute la art. 136 alin. (3) din Constituţie, din cele stabilite în anexele nr. 2-4 şi din orice alte bunuri care, potrivit legii sau prin natura lor, sunt de uz sau de interes public”;	
· dispozițiile art. 136, alin. 3 din Constituție conform cărora: „Bogăţiile de interes public ale subsolului, spaţiul aerian, apele cu potenţial energetic valorificabil, de interes naţional, plajele, marea teritorială, resursele naturale ale zonei economice şi ale platoului continental, precum şi alte bunuri stabilite de legea organică, fac obiectul exclusiv al proprietăţii publice.” ;
· dispozițiile art. 5, alin. 2 din Legea fondului funciar nr. 18/1991 conform cărora: „Aparţin domeniului public terenurile pe care sunt amplasate construcţii de interes public, pieţe, căi de comunicaţii, reţele stradale şi parcuri publice, porturi şi aeroporturi, terenurile cu destinaţie forestieră, albiile râurilor şi fluviilor, cuvetele lacurilor de interes public, fundul apelor maritime interioare şi al mării teritoriale, ţărmurile Mării Negre, inclusiv plajele, terenurile pentru rezervaţii naturale şi parcuri naţionale, monumentele, ansamblurile şi siturile arheologice şi istorice, monumentele naturii, terenurile pentru nevoile apărării sau pentru alte folosinţe care, potrivit legii, sunt de domeniul public ori care, prin natura lor, sunt de uz sau interes public.”
· conform Anexei nr. 4 din O.U.G. nr. 57/05.07.2019 privind Codul administrativ: „Lista cuprinzând unele bunuri care aparţin domeniului public al comunei, al oraşului sau al municipiului” se poate observa cu titlu exemplificativ bunurile care fac parte din domeniul public de interes local:
1. drumurile comunale, vicinale şi străzile;
2. pieţele publice, comerciale, târgurile, oboarele şi parcurile publice, precum şi zonele de agrement;
3. lacurile şi plajele care nu sunt declarate de interes public naţional sau judeţean;
4. reţelele de alimentare cu apă, canalizare, termoficare, staţiile de tratare şi epurare a apelor uzate, cu instalaţiile, construcţiile şi terenurile aferente;
5. terenurile şi clădirile în care îşi desfăşoară activitatea consiliul local şi primăria, precum şi instituţiile publice de interes local, cum sunt: teatrele, bibliotecile, muzeele, spitalele, policlinicile şi altele asemenea;
6. locuinţele sociale;
7. statuile şi monumentele, dacă nu au fost declarate de interes public naţional;
8. bogăţiile de interes public ale subsolului, dacă prin natura lor sau prin declaraţia legii nu sunt de interes public naţional;
9. terenurile cu destinaţie forestieră, dacă nu fac parte din domeniul privat al statului şi dacă nu sunt proprietatea persoanelor fizice ori a persoanelor juridice de drept privat;
10. cimitirele orăşeneşti şi comunale;
11. porturile de agrement - terenurile pe care sunt situate acestea, cu drumurile de acces aferente, diguri, cheiuri, pereuri şi alte construcţii hidrotehnice destinate pentru acostarea navelor de agrement, de croazieră, de pasageri sau a altor nave care efectuează un serviciu public de transport pasageri, inclusiv faleza aferentă - care nu sunt declarate de interes public naţional sau judeţean;
12. ansamblurile şi siturile istorice şi arheologice care nu sunt declarate de interes public naţional sau judeţean;
13. porturile fluviale civile - terenurile pe care sunt situate acestea, diguri, cheiuri, pereuri şi alte construcţii hidrotehnice pentru acostarea navelor şi pentru alte activităţi din navigaţia civilă, bazine, acvatorii şi şenale de acces, drumuri tehnologice în porturi, monumente istorice aflate în porturi, cheiuri şi pereuri situate pe malul căilor navigabile, în afara incintelor portuare destinate activităţilor de navigaţie care nu sunt declarate de interes public naţional sau judeţean;
14. digurile de apărare împotriva inundaţiilor care nu sunt declarate de interes public naţional sau judeţean.
 	Astfel, terenurile în cauză, prin lege și natura lor, nu se regăsesc printre cele menționate de actele normative invocate ca făcând parte din domeniul public de interes local, nefiind utilizate sau destinate unei activități de interes public, autoritatea publică locală justifică în prezent și în perspectivă încetarea uzului public al bunurilor în discuție.
	Terenurile menționate nu sunt afectate uzului direct pentru public, în prezent terenurile concesionate sunt ocupate de construcții proprietate privată și nu pot constitui obiect pentru realizarea unor obiective sau servicii de interes public.
	Totodată, menționăm următoarele:
- terenurile sunt situate în intravilanul Municipiului Drobeta Turnu Severin, Bdul. Mihai Viteazul, nr. 2A, 2C, 2D, pe terenuri nu sunt amplasate piețe, căi de comunicație, alei stradale, parcuri publice, monumente. Totodată, precizăm că terenurile menționate nu sunt situate în situl arheologic – Orașul Roman Drobeta;
- din Adresa Direcției Tehnice nr. 2616/03.02.2026 și Adresa Direcției Județene de Mediu Mehedinți nr. 3313/30.01.2026 rezultă că terenurile menționate nu fac parte din  Registrul Spațiilor Verzi și respectiv din categoria ariilor protejate de lege;
- prin Contractul de concesiune nr. 1316/12.06.2024 s-a atribuit în folosință imobilul teren în suprafața de 1071 mp. Contractul de concesiune menționat a fost încheiat prin preluarea Contractului de concesiune nr. 1061/26.07.2017 și în baza Contractului de vânzare nr.  376/13.05.2024 privind construcțiile situate în Bdul. Mihai Viteazul, nr. 2A, identificate prin NC CAD: 3981-C1 și NC CAD: 3981-C2, construcții amplasate pe terenul aflat în proprietatea Municipiului Drobeta Turnu Severin. Redevența aferentă contractului de concesiune menționat a fost achitată integral. Terenul menționat a fost concesionat inițial prin Contractul de concesiune nr. 321/03.01.2002;
- prin Contractul de concesiune nr. 1374/02.12.2025 s-a atribuit în folosință imobilul teren în suprafața de 665 mp. Contractul de concesiune menționat a fost încheiat prin preluarea Contractului de concesiune nr. 1082/04.04.2018 și în baza Contractului de dare în plată nr.  1453/23.10.2025 privind construcția situată în Bdul. Mihai Viteazul, nr. 2C, identificată prin NC 57814-C1, construcție amplasată pe terenul aflat în proprietatea Municipiului Drobeta Turnu Severin. Redevența aferentă contractului de concesiune menționat este achitată la zi. Terenul menționat a fost concesionat inițial prin Contractul de concesiune nr. 322/03.01.2002;
- prin Contractul de concesiune nr. 1163/19.08.2020 s-a atribuit în folosință imobilul teren în suprafața de 1098 mp. Contractul de concesiune menționat a fost încheiat prin preluarea Contractului de concesiune nr. 655/15.04.2008 și în baza Contractului de dare în plată nr.  655/30.06.2020 privind construcția situată în Bdul. Mihai Viteazul, nr. 2D, identificată prin NC 62870-C1, construcție amplasată pe terenul aflat în proprietatea Municipiului Drobeta Turnu Severin. Redevența aferentă contractului de concesiune menționat este achitată la zi. Terenul menționat a fost concesionat inițial prin Contractul de concesiune nr. 319/03.01.2002;
- terenurile despre care facem vorbire se învecinează cu: proprietate privată (Bdul. Mihai Viteazul, nr. 2B) și cu domeniul privat al Municipiului Drobeta Turnu Severin, teren de asemenea concesionat (Bdul. Mihai Viteazul, nr. 2E);
- terenurile au categoria de folosință „curți construcții” așa cum rezultă din extrasele de carte funciară pentru informare.
În considerarea elementelor prezentate, ținând cont de necesitatea și oportunitatea trecerii unor terenuri, situate în Bdul. Mihai Viteazul, nr. 2A, 2C, 2D, din domeniul public în domeniul privat al municipiului, supun aprobării proiectul de hotărâre, terenurile fiind identificate astfel:

1. Teren în suprafață de 1071 mp, înscris în CF 50921, având NC CAD: 3981 situat în Municipiul Drobeta Turnu Severin, Bdul. Mihai Viteazul, nr. 2A, cu următorii vecini:
Nord - Ogaș Crihala;
Est - domeniul privat al Municipiului Dr. Tr. Severin;
Sud - NC 64934 (Bdul Mihai Viteazul);
Vest - NC 55451 (proprietate privată - Bdul. Mihai Viteazul, nr. 2B).
2. Teren în suprafață de 665 mp, înscris în CF 57814, având NC 57814 situat în Municipiul Drobeta Turnu Severin, Bdul. Mihai Viteazul, nr. 2C, cu următorii vecini:
Nord - Ogaș Crihala;  
Est - NC 55451 (proprietate privată - Bdul. Mihai Viteazul, nr. 2B);
Sud - NC 64934 (Bdul Mihai Viteazul);
Vest - NC 62870 (domeniul public al Municipiului Dr. Tr. Severin - Bdul. Mihai Viteazul, nr. 2D).
3. Teren în suprafață măsurată de 1098 mp, suprafață din acte de 1000 mp,  înscris în CF 62870, având NC 62870 situat în Municipiul Drobeta Turnu Severin, Bdul Mihai Viteazul, nr. 2D, cu următorii vecini:
Nord - Ogaș Crihala; 
Est - NC 57814 (domeniul public al Municipiului Dr. Tr. Severin - Bdul. Mihai Viteazul, nr. 2C);
Sud - NC 64934 (Bdul Mihai Viteazul);
Vest - NC 58845 (domeniul privat al Municipiului Dr. Tr. Severin - Bdul. Mihai Viteazul, nr. 2E).


INIȚIATOR,
VICEPRIMAR
DANIEL OLIMPIU CÎRJAN

